als_Latn dik_Latn sag_Latn
Më shumë shqiptarë të bashkuar si asnjëherë më parë që nga rënia e regjimit diktatorial protestuan dje kundër rritjes së taksave, kundër rritjes së çmimit të energjisë, kundër padrejtësive, paligjshmërisë dhe arbitraritetit ndaj qytetarëve. Mbi 200 mijë shqiptarë u mblodhën nga mbarë Shqipëria për të protestuar kundër krizës ekomomike dhe mjerimit ku janë zhytur nga qeveria Rama Meta ndërsa i kujtuan Edi Ramës premtimet për 300 mijë vende të reja pune, ulje të çmimit të energjisë, naftës, taksave, shëndetësi dhe legalizime falas. Qytetaret treguan edhe nga Bulevardi “Dëshmorët e Kombit” se jeta e tyre është sot me keq se një vit më parë, ndërsa është vënë në diskutim dhe buka e gojës. Kryetari i Partisë Demokratike, Lulzim Basha i cili ka prekur nga afër në qytete dhe fshatra realitetin që po kalon sot çdo shqiptar theksoi se kjo nuk quhet qeveri, por fatkeqësi e këtij vendi. Basha u shpreh se kurrë nuk e ka parë kaq të braktisur e të shpërfillur vendin nga qeveria e saj. “Jemi më shumë se asnjëherë tjetër në bulevardin e shpresës, bashkimit dhe dinjitetit njerëzor. Në protestën më të madhe për të drejtat ekonomike dhe sociale të shqiptarëve. Kundër rritjes së çmimit të energjisë, rritjes së taksave, papunësise, varfërisë dhe abuzimit me pushtetin. Kemi ardhur këtu sot të përballemi, të mbrojmë të drejtat e fituara, të izolojmë të keqen, t’i kthehemi së mirës. Kemi ardhur këtu sepse nuk ka ardhur e nuk vjen më Edi Rama te ju. Nuk i pyet më, nuk i llogarit më qytetarët shqiptarë ky kryeministër. E keni marrë vesh besoj. Eshte futur në bunkerin e Enver Hoxhës se nuk ju dëgjon dot. Se nuk ju shikon dot me sy. Eshtë futur në bunkerin e izolimit kryeministri qe mashtroi dhe harroi. Por ne jemi në këtë shesh sot që t’ia kujtojmë mashtrimet dhe ti themi pse nuk qeveris, por do të sundojë? Pse nuk iu flet njerëzve por i godet ata pas shpine me stilin e një kaçaku!? Ta pyesim ç’kërkon dhuna në kohet moderne? Pse nuk zgjedh me vepra civilizimin perëndimor por na kthen në pashallëkun primitiv? Pse s’i pyet njerëzit ç’mendojnë por i përdor si mish për top për eksperimentet e tij të dështuara ne ekonomi, rend, arsim, shëndetësi. Kam ardhur në këtë protestë pas një turi takimesh të hapura me qytetarët nga Jugu në Veri. Kam udhëtuar mes një dëshpërimi popullor të paprecedent. Kam udhëtuar mes një Shqipërie në lot: gra, të cilave qeveria u ka shembur pa ligj shtëpinë, pasurinë e nje jete, mundin dhe gjakun e familjes. Fëmijë që u kanë dhunuar baballarët sepse nuk kishin me çfarë të paguanin faturën afrofe të energjisë elektrike. Të rinj, burra, gra, kryefamiliarë të goditur nga padrejtësitë e mëdha dhe rrugët e mbyllura. “Kanë ardhur kohë të vështira” thuhet kur pllakos ndonjë fatkeqësi a krizë. Por sot në Shqipëri kjo frazë e hershme thuhet ndryshe: Kanë ardhur Rama dhe Meta. Dhe kanë të drejtë. Premtuan qeveri zhvillimi dhe po instalojnë regjimin e reprezaljes policore. Premtuan punësimin por hapën vetëm burgjet. Premtuan rritjen e ekonomisë, por rriten taksat e na futen në krizë. Premtuan legalizimet falas por sollën fadromat e shkatërrimit të shtëpive dhe bizneseve. Premtuan rendin dhe sollën vrasjet mafioze dhe tritolin. Premtuan ulje të çmimit të energjisë por sollën rritjen e tij. Premtuan dëmshpërblim të përshpejtuar për ish të përdjekurit, por sollën Enver Hoxhën. Premtuan kthim të përshpejtuar të pronave dhe kompensim të përshpejtuar të pronarëve të ligjshëm, por po pronësojnë me grabitje vetëm klientelën e tyre. Premtuan arsim për të gjithë por mbyllen dyert e universiteteve në rrethe, ulen kuotat dhe rriten tarifat e studimit. Premtuan shëndetesi falas dhe po u vdesin njerëzit se nuk kanë as ambulance. Përfunduan në shtetin e policisë partiake. Përfunduan tek modeli i demagogjise së vjetër, me nje kryeminister që s’ka argument por ju kanoset burrave dhe grave, e deri studenteve e profesoreve qe protestojne paqesisht per te drejtat e tyre para qeverise. Kjo nuk quhet qeveri por fatkeqësi. Kurrë nuk e kam parë kaq të braktisur e të shpërfillur vendin nga qeveria e saj. Kurrë nuk ka ekzistuar një hendek kaq i thellë dhe një distancë kaq e madhe midis pushtetarëve dhe qytetarëve. Kurrë nuk e kam parë kaq të rënë flamurin e shpresave të qytetarëve tanë. Kurrë nuk e kam pare kaq shpërthyese revoltën e tyre. Në emër të gjithë shqiptarëve që ndajnë me ne shqetësimin e thellë për të sotmen dhe të nesërmen edhe më të rëndë, i drejtohem kryeministrit nga kjo foltore e lartë: Shqiptarët nuk i kanë harruar e nuk i harrojnë për asnjë çast premtim-mashtrimet e tua, talljet e tua. Shqiptarët nuk mposhten dot as me shtet policor, as me varfëri. Mos u fshih bunkerëve të diktaturës, mos humb prapa ekraneve, me parada suksesesh imagjinare, në ëndrrën e çmendur për të qeverisur si pasha një vend të NATO-s, nje vend europian. Varfëria nuk eshte opsion, shteti policor nuk është zgjidhje. Mos luaj me durimin e një populli. Mos luaj me bukën e fëmijëve, të ardhmen e tyre. Shqiptarët nuk ngopen me reklama qeveritare dhe propagandë ekranesh. Shqiptaret kërkojnë punë dhe dinjitet”, u shpreh Basha. Duke u ndalur tek buxheti dhe paketa fiskale që miratoi qeveria, duke e konsideruar një gabim të përsëritur rritjen e taksave, çka do të sjellë rënie të ekonomisë dhe shtim të varfërisë, Basha i drejtoi qeverisë thirrjen: “Mos e bëj akoma më të vështirë jetën e qytetarëve! Mos e rrit çmimin e energjisë elektrike! Mos i rrit taksat e karburanteve dhe mallrave të konsumit të gjerë! Mos i rrit tatimet mbi të ardhurat dhe kursimet e qytetarëve! Mos i rrit po uli shpenzimet qeveritare! Mos i ul investimet publike! Mos i jep oligarkisë paratë e taksapaguesve të ndershëm të këtij vendi! Boll se nuk mban më. Hiqni dorë”. Në këtë drejtim, Basha theksoi se Partia Demokratike mbështet fuqishëm kërkesat e qytetarëve, të sipërmarrësve, të sindikatave dhe shoqërisë civile. “Ato janë jetike për një shoqëri të drejtë shansesh të barabarta. Ato janë realiste për gjendjen e vendit dhe ngritjen e vërtetë të ekonomisë. Të gjithë ne përsërisim sot me zë të lartë se: Rritja e taksave nuk është rruga e ringritjes por e humnerës, recesionit dhe varfërimit; Rritja e çmimit të energjisë elektrike nuk rregullon sistemin por zbraz xhepat e shqiptarëve; Rritja e çmimit të karburanteve dhe mallrave nuk është zgjidhja por shtrenjtim i jetës me efekte zinxhir në të gjithë ekonominë.
Po përsëritet gabimi i vitit të shkuar kur rriten taksat e sipërmarrjeve dhe mallrave të konsumit të gjerë. I morën paratë popullit dhe e çuan ekonominë në recesion. Këtë vit po bëjnë të njëten gjë. Po rrisin taksat, po mbushin thesin e qeverisë, pa e vrarë mendjen për rritjen e ekonomisë reale.
Ne të gjithë, opozitë dhe shoqëri civile, ju përsërisim nga ky shesh: Mos i shkoni deri në fund të keqes. Recesioni do të jetë dyfish më i lartë me taksat e reja, me politikën e gabuar që po ndiqni, me paaftësinë dhe papërgjegjshmërinë tuaj proverbiale. Vetëm budallenjtë presin rezultate të ndryshme duke përseritur të njëjtat gabime”, tha Basha. Ai solli në vëmendje se filozofia e qeverisë nuk është as e majtë e as e djathtë, por është parimi i një qeverie oligarkike që kërkon të grabisë xhepat e qytetarëve shqiptarë dhe të mbushë xhepat e saj. “Po mos vallë këta, Rama-Meta janë kaq budallenj sa të mos e kuptojnë se nuk mund të arrish rezultate të mira duke përsëritur gabimet që kanë sjellë rezultate të këqija? Nuk janë budallenj. Jo. Atëherë pse kanë zgjedhur këtë rrugë. Sepse parimi i tyre nuk është as i majtë, as i djathtë. Parimi i tyre është parimi i oligarkisë, i regjimit të një grushti njerëzish që kanë futur e duan të fusin në një dorë, në dorën e tyre, pushtetin, paranë, forcën dhe gjithçka. Kur vjen puna te taksat, ata e kanë mendjen vetëm te lekët që do të kenë nëpër duar, jo te politikat. Në filozofinë e tyre: populli është keq, por ç’punë prish se do të bëhet edhe më keq duke e vënë të paguajë më shumë se sa paguan për energjinë, për karburantin, për cigaret, për kursimet që ka vënë mënjanë? Në vend që të marrin përgjegjësi dhe të kërkojnë zgjidhje për të përmirësuar sadopak gjendjen ekonomike të qytetarëve, ata bëjnë të kundërtën. Pse? Sepse kjo është rruga më e thjeshtë, sikurse është në të njëjtën kohë rruga më e ulët, rruga më e poshtër: Bjeru qytetarëve, bjeri popullit anonim. Varfëria rrit varësinë dhe varësia rrit dominimin. Kjo nuk duhet të ndodhë. Ne nuk mund ta lejojmë. Ne duhet ta ndalim”, deklaroi kreu i PD. Basha i kujtoi Edi Ramës se sipas kontratës së qershorit 2013 me qytetarët keni obligimin: të hapni 300 mijë vende pune; të legalizoni falas shtëpitë dhe pronat; të ulni taksat për 95% të shqiptarëve; të ulni çmimin e energjisë; të siguroni shëndetësi falas për të gjithë. Në të kundërt, deklaroi Basha, populli do ta largojë këtë qeveri.
Fjalimi i Lulzim Bashës mbylli protestën e 22 nëntorit dhe lajmëroi vijimin e asaj që e quajti luftë për të drejtat e shkelura të qytetarëve. “Ka një rregull në botën demokratike. Kur nuk përmbush kontratën, nuk dhunohet qytetari, por jepet doreheqja. Nëse nuk nuk do përmbushni detyrimet, do largoheni. Koha po kalon, njerëzve po ju mbaron durimi. Ju nuk po përmbushni detyrimet tuaja. Tërhiquni dhe zprapsuni nga rruga e zullumit, për ndryshe ju paralajmëroj jo vetëm në emër të 200 mijë shqiptarëve sot, por në emër të të gjithë të zhgënjyerve, të braktisurve, se ne nuk do të pranojmë qeverinë e mashtrimit. Ne do t’u largojmë. Prandaj mos kini shprese se do të ndalemi, do mposhtemi, apo do lodhemi. E hodhëm një regjim barbar 24 vjet më parë. Do të hedhim këdo që shfaq shenja arrogance me pushtetin. Dëgjoni dhe reflektoni tani, nesër do të jetë vonë. As Bunkeri i Enver Hoxhës dhe as hija e tij nuk do ju mbrojnë dot nga zëri dhe fuqia e bashkuar e shqiptarëve”, përfundoi lideri i opozitës, Lulzim Basha.
als_Latn als_Latn als_Latn als_Latn